
  Cuits pel clima és un estudi profund, rigorós i, sobretot, realista, de com el canvi climàtic està afectant la producció d’aliments en un context de creixement de la població mundial i en un planeta de recursos finits.

  Urgeix donar resposta al canvi climàtic i al deteriorament del medi ambient i, en aquestes fites, la producció d’aliments hi té un protagonisme singular i cabdal. Per a fer front a tots aquests reptes, els autors proposen diferents solucions, entre les quals destaquen:

  • L’agroecologia

  • La intensificació sostenible (genòmica, regadiu, hidroponia...)

  • L’agricultura i la ramaderia de precisió

  • La proteïna alternativa

  • Les energies renovables

  • La cooperació

  • ...

  El contingut es complementa amb quinze experiències d’èxit. Sens dubte, un bri d’esperança que ens marca el camí cap a un món on la producció d’aliments pugui ser més sostenible i responsable.

  Cuits pel clima és un diàleg humil de dos autors de generacions i àmbits professionals diferents. Dues veus valentes preocupades per la seguretat alimentària mundial.

Pròleg

El dia que Francesc Reguant em va trucar per dir-me que havia escrit un llibre, vaig dir-me a mi mateix que era una magnífica notícia. Feia poc que s’havien produït les protestes pageses arreu d’Europa, i enmig de totes les informacions i demandes, totes molt lícites, em quedava la sensació que els discursos eren massa simples per descriure problemes extremament complexos. Com a fidel lector dels seus articles, marcats per un alt sentit pedagògic i sempre aclaridors, vaig pensar que si algú podia aportar llum als reptes actuals de la nostra agricultura i ramaderia, aquest havia de ser ell.

El món agrari és tan ampli i, alhora, específic, que podríem comptar amb els dits de la mà les persones que tenen la suficient expertesa i coneixements per aportar perspectiva i oferir una anàlisi objectiva del sector, dels seus problemes i de les seves possibles solucions. En el llibre, Francesc Reguant fa tàndem amb la periodista Lorena Farràs Pérez. En un format d’entrevista, realitzen un curós relat repassant cadascun dels temes i conceptes més vigents en l’actualitat agrària i ramadera. Ambdós autors es prenen la llibertat de descriure amb calma i detingudament tots els matisos i grisos dels temes tractats, la qual cosa converteix aquest llibre en un document molt valuós per a tota mena de lectors.

Les persones del sector agrari hi trobarem consells pràctics i estratègies innovadores que es poden aplicar directament a les explotacions. Podran esbrinar què impliquen nous conceptes que van des de l’agricultura de precisió a la regenerativa, essent una guia per ajudar a mantenir o, fins i tot, millorar la producció enmig de condicions climàtiques canviants. Als estudiants, aquest llibre els oferirà una visió completa dels reptes i solucions del que suposa una producció agroalimentària sostenible. És una invitació a explorar un camp en constant evolució i a contribuir amb les mateixes idees i investigacions aquesta causa global. I, finalment, el públic en general hi trobarà una narració clara i accessible dels problemes als quals hem de fer front com a sector i com a societat i de les possibles solucions.

El llibre centra l’atenció en l’àmbit català, un territori que es caracteritza per la seva diversitat de paisatges, de conreus i, sobretot, d’opinions que queden reflectides en els diferents models de producció que aquí s’expliquen i que suposen un microcosmos de desafiaments, però alhora d’oportunitats per al nostre territori.

Un aspecte fonamental que s’hi tracta és la importància del cooperativisme agrari, oferint una interessant visió de com aquest pot amplificar les capacitats i resiliència davant els nous desafiaments. En aquest sentit, m’alegro de compartir amb l’autor la perspectiva d’un món amb reptes immensos, on les cooperatives ofereixen una via per guanyar dimensió empresarial sense perdre l’entitat pròpia. Aquest model de col·laboració permet als agricultors unir esforços, compartir recursos i accedir a innovacions tecnològiques que serien inassolibles individualment. No cal dir que les cooperatives mantenen l’arrelament al territori i la identitat cultural, aspectes crucials per a la sostenibilitat a llarg termini.

Com a ramader i com a orgullós representant del món cooperatiu agrari en diferents àmbits i estaments, el meu gran hàndicap sempre ha estat aconseguir l’equilibri entre la sostenibilitat econòmica i l’ambiental, ja que sense la primera no hi ha lloc per a la segona. En aquest sentit, combinant la informació científica més recent amb exemples de casos reals, es mostren diferents iniciatives en l’àmbit agroalimentari català que estan adaptant les seves explotacions i empreses per fer front als nous desafiaments climàtics sense perdre la necessària rendibilitat econòmica.

I és que a mesura que avancem en aquest llibre veurem com la innovació, la tradició i la col·laboració són elements clau que ens ajudaran a fer front als reptes del canvi climàtic. Descobrirem històries d’èxit i projectes singulars i aprendrem de les dificultats, sempre amb la mirada posada en un futur on la seguretat alimentària estigui garantida per a totes les persones. Convido tots els lectors a endinsar-se en aquestes pàgines amb la ment oberta i amb l’esperança que davant uns reptes que són immensos, junts, podem construir un sistema alimentari més resilient just i sostenible.

RAMON ARMENGOL,
representant espanyol a la Confederació General de Cooperatives

Agràries de la Unió Europea (COGECA)


Introducció

La Terra, al llarg de milions d’anys, va realitzar ingents estalvis d’energia solar que prudentment va enterrar. Potser en un acte d’intel·ligència natural, el nostre planeta volia preservar-nos de la nostra vanitat i del mal ús que en podríem fer. Però, finalment, al segle XVIII, vàrem descobrir la força del carbó per impulsar la màquina de vapor que James Watt acabava d’inventar, el 1765. Just un segle després, el 1859, Edwin Drake va perforar el primer pou de petroli a Pensilvània. Vàrem començar a desenterrar aquella energia concentrada i, amb l’ajuda de la tecnologia, va començar la revolució industrial.

En aquest punt històric tot es va accelerar. Diverses variables crítiques trencaren els ritmes precedents i adoptaren creixements exponencials. Els motors del canvi foren el consum d’energia com a força impulsora, l’ús de recursos minerals i el desenvolupament formidable de la població. Certament, el benestar va fer també progressos decisius, però potser aquest fet va emmirallar la nostra capacitat per mirar lluny. L’home se sentia poderós i capaç d’arribar arreu, no hi havia límits i el present ho dominava tot.

Però el futur existia i la realitat va sofrir una poderosa metamorfosi on ja s’hi palesava l’esgotament dels recursos naturals, el desequilibri mediambiental i el canvi climàtic. Vam arribar així a l’escenari del segle XXI. En el fons de tot hi havia una causa profunda que no era altra que el consum desmesurat de combustibles fòssils. Tal com la llegenda del rei Mides, la febre de l’or negre portava la penyora de la gran crisi global del segle XXI.

El canvi climàtic es el nou protagonista indesitjat dels nostres temps. Tanmateix, malgrat les evidències i la constant crida de la ciència sobre la seva gravetat, persisteixen les veus negacionistes o, simplement, d’incredulitat. Al llarg de la història de la humanitat, la lluita per la supervivència enfront del rigor d’un entorn hostil ha generat en la raça humana una destacable capacitat per menystenir el risc. Quelcom que li ha permès abordar grans reptes “impossibles”, però també ser víctima de les seves accions o actituds temeràries. Potser per aquesta raó, inicialment els científics foren qüestionats, fins i tot ridiculitzats, malgrat que les evidencies que confirmaven les seves previsions creixien dia a dia.

A una societat que ja havia oblidat la dificultat, li havia de costar acceptar les preocupants previsions que provenien del món científic. Contra la incredulitat, un informe sobre l’economia del canvi climàtic dirigit per Nicholas Stern i publicat el 2006 plantejava una nova manera de veure el problema. Una nova perspectiva que canviaria clarament les actituds. D’acord amb aquell informe, el canvi climàtic, al marge d’aspectes mediambientals, és un problema de costos. Uns costos que la societat no es pot permetre ni pot pagar. L’informe modificava el paradigma per entendre i actuar contra l’escalfament global.

Certament, el canvi climàtic genera costos directes com a conseqüència de la seva capacitat per crear situacions meteorològicament hostils, destruir infraestructures, etc. Però la lluita contra el canvi climàtic és costosa. No és fàcil substituir una energia tan assequible com la provinent del petroli o el carbó ni modificar conductes. A més, cal afegir-hi la mandra crònica d’una societat que descansa sobre el sofà benestant dels combustibles fòssils.

Han sorgit diverses respostes. Una d’elles és la del populisme de dretes. Contra l’acció dels governs més conscienciats, que exigeixen accions més o menys costoses per part de la població, la dreta populista convenç assegurant que no cal fer res simplement perquè el canvi climàtic no existeix (“don’t look up”). És molt més fàcil deixar-se seduir per la mentida si aquesta ens evita haver d’actuar a curt termini. Maleït curt termini!, que ens aboca a una crisi mediambiental sense precedents.

Per contra, el populisme d’esquerres, disfressat de moviment ecologista, ha optat pels camins de la utopia. Molt sovint, les solucions proposades són poc factibles i socialment són vistes com a opcions massa radicals. Per apropar-se i convèncer el conjunt de la població, aquests moviments busquen culpables, per allò que res no uneix més que un enemic comú. En una societat que habita majoritàriament en ciutats i que viu d’esquena al món rural, una de les dianes més fàcils és l’activitat agrícola i forestal. A més a més, sempre és menys problemàtic atacar un pagès que una gran multinacional energètica.

Efectivament, amb la finalitat de produir aliments, l’activitat agrícola i forestal utilitza els recursos naturals (el sòl i l’aigua) i gestiona els recursos biològics al seu abast. Tot plegat té un impacte en el medi natural (no hi ha activitat econòmica que no el tingui), però no hem d’oblidar la íntima relació entre l’agricultura i les dinàmiques naturals. Tal com deia l’ecòleg Ramon Margalef,“per la meva manera d’entendre el món, sempre m’he vist, jo i els meus semblants, com a part de la naturalesa i punt”.

El gran error en què han caigut alguns moviments ecologistes és promulgar la intocabilitat de la naturalesa. Es promouen pràctiques agràries i ramaderes de molt baixa producció, incapaces de produir suficients aliments per a la creixent població mundial, i amb tècniques de treball que suposen un retrocés en el benestar i la seguretat dels treballadors. Per contra, es demonitzen les formes modernes d’agricultura. Aquesta visió romàntica i, alhora, utòpica, ha enamorat de forma acrítica a amplis sectors socialment influents de la població. Però el que ens ha d’enamorar són els coneixements científics i les dades, i aquests —com veurem— contradiuen totes aquestes corrents ideològiques.

En temps de canvi climàtic i de població mundial en augment, la producció d’aliments ha de ser primordial per poder donar resposta a un nou món més sostenible. Tinguem presents dos fets que seran explicats amb detall en el llibre. En primer lloc, l’activitat primària agroforestal és la gran fàbrica de productes renovables, imprescindibles en un món sense combustibles fòssils. D’altra banda, cal ser conscients que el canvi climàtic arriba acompanyat d’una crisi alimentària.

A finals del segle XVIII, Thomas Malthus, en el seu Assaig sobre el principi de la població (1798), ja va advertir que l’alimentació és crítica i essencial en el desenvolupament de la humanitat. Aquest clergue va expressar la seva preocupació pel desenvolupament sense fi, i sense altre objectiu que el mateix desenvolupament, capaç de crear un greu desequilibri futur entre població i aliments. Segons aquest autor, mentre que els aliments creixien en progressió aritmètica, la població ho feia en progressió geomètrica. Malthus imaginava cicles globals de fam i pobresa. Les previsions catastròfiques de Malthus no es varen complir. Contra elles, la humanitat s’hi va enfrontar amb la ciència i la tecnologia.

Una fita destacada de la lluita de la humanitat per alimentar tothom va ser la “revolució verda” dels anys 1960, identificada en la figura de l’agrònom Norman Borlaug, premi Nobel de la Pau, pels seus treballs d’hibridació en cereals. La revolució verda, a més dels assoliments en millora genètica, va abastar diferents aspectes de l’agronomia. D’una banda, la mecanització, que va multiplicar la productivitat i va reduir extraordinàriament els costos, però, per contra, va deixar molts agricultors sense feina i va provocar migracions massives a la ciutat, amb extraordinaris costos socials.

La revolució verda també va incorporar massivament els agroquímics amb efectes contundents en l’augment de la producció, però amb greus impactes ambientals prou coneguts. Avui, les conseqüències del productivisme s’estan manifestant en pèrdues de recursos bàsics de futur. S’han contaminat i/o perdut sòls fèrtils, s’han contaminat aigües, s’ha perdut biodiversitat, s’han malbaratat aliments... Tot plegat agreujat pel canvi climàtic.

Coneixem els problemes, però les solucions no són tan evidents, i aquestes forçosament seran complexes. L’objectiu plural de donar un millor aprofitament als productes renovables, obtenir-los de manera més sostenible, alimentar tota la població, que la producció sigui de qualitat i que el preu sigui assequible per a tothom, mentre la pagesia obté uns rendiments econòmics dignes és un bon objectiu, però la seva consecució és complexa.

Aquest vectors no estan orientats en la mateixa direcció i, per tant, la resultant que satisfaria tots ells no dona resposta a cap d’ells de manera completa. Dit en altres paraules, totes les solucions seran insuficients. Tanmateix, hi ha bones opcions, les millors d’entre totes les possibles, però cal implementar-les. Des d’aquest realisme i conscients de la complexitat, cal enfocar la recerca dels camins òptims i possibles, amb el suport de la millor informació i aliats dels potencials de la ciència i la tecnologia.

Un perill del qual cal fugir és el del que s’ha anomenat greenwashing. És a dir, proposar algunes accions amb etiqueta de sostenibilitat, però sense impacte real en la transformació verda de la societat. Les organitzacions polítiques i econòmiques internacionals han fet propostes transformadores amb programes cronològicament definits. En aquest sentit, ens referim, sobretot, als Objectius de Desenvolupament Sostenible (ODS) per al 2030 de Nacions Unides i al Green Deal Europeu.

Aquestes propostes vers un món sostenible es dirigeixen al centre de la complexa problemàtica mediambiental. Tanmateix, alguns dels objectius programats han sigut excessivament optimistes, d’altres estan desequilibrats en funció de les capacitats i d’altres han caigut en continguts més estètics i aparents que no pas compromesos amb els canvis necessaris. Partint d’aquest fet i des d’una visió marxista, el filòsof japonès Kohei Saito ha qualificat als ODS com la “versió moderna de l’opi del poble”.

Els autors del llibre no comparteixen l’opinió de Kohei Saito. És possible i convenient criticar i suggerir correccions importants en els camins traçats pels organismes internacionals, però qualsevol camí amb sentit haurà de néixer i recolzar-se en la coordinació, el consens i el compromís del conjunt d’actors d’aquesta Terra que és global. A pesar de totes les deficiències que els camins de consens puguin tenir, aquests són els camins possibles.

Perquè els camins transformadors tinguin sentit i operativitat, cal que avancin vers la reducció de la desigualtat. La millora efectiva en la igualtat econòmica i social és el catalitzador de bons acords. Sense igualtat i solidaritat moltes solucions seran impossibles o inútils. Els costos solament seran assumibles en un escenari més igualitari. Segons el World Inequality Report 2022, el 52 % de la renda i el 76 % de la riquesa mundial està en mans del 10 % de la població; per contra, el 50 % de la població disposa del 8,5 % de la renda i el 2 % de la riquesa.

Òbviament, no cal amagar que els camins vers la reducció de la desigualtat són difícils, però la història ens mostra camins possibles. En opinió de Thomas Piketty, la principal forma de convergència i reducció de la desigualtat és el procés de difusió de coneixements i d’inversió en la qualificació i la formació.

Els autors d’aquesta obra pertanyen a dues generacions, a dos temps diferents, a dues mirades, des de dues professions i dues experiències vitals allunyades. Tanmateix, s’han trobat quan buscaven respostes vers la mateixa preocupació: el futur d’un món en plena ebullició, un món en moments de grans reptes, de transformacions extraordinàries i, sobretot, d’incerteses.

És l’hora de donar resposta al canvi climàtic i al deteriorament mediambiental i, en aquest objectiu, la producció d’aliments hi té un protagonisme singular. Es tracta d’un tema fàcil d’escriure, però de la més gran dificultat a l’hora d’abordar-lo. Els autors reflexionen junts en un diàleg ple de preguntes i amb no totes les respostes. És un diàleg humil, acompanyat de la informació més objectiva possible i del coneixement científic per emparar-la. Amb aquest llibre desitgen eixamplar aquest diàleg a tots els lectors que desitgin participar-hi.

FRANCESC REGUANT FOSAS I LORENA FARRÀS PÉREZ

El canvi climàtic ja és aquí


LORENA FARRÀS PÉREZ (LFP): Nits d’estiu tòrrides a més de 25 graus, menys nevades a l’hivern, pluges torrencials que fan més mal que bé... És innegable —per molt que encara hi hagi qui ho nega— que el temps està canviant, però com hem arribat fins aquí? Fins quan ens hem de remuntar per entendre què està passant avui dia? De canvis climàtics n’hi ha hagut molts en la llarga vida de la Terra. Què fa que aquest sigui diferent i per què ens ha de preocupar?



FRANCESC REGUANT FOSAS (FRF): L’Univers, i la Terra dins d’ell, està en un canvi constant. En termes de temps geològic, al llarg de milions d’anys, fins i tot les roques podrien ser considerades un fluid. Però, inclús en temps històrics recents, hi ha hagut també canvis de temperatura de certa importància. Un exemple és la que es denomina “petita edat de gel”, durant el període de 1550 a 1850, en què hi hagué refredaments, però mai superiors a -1oC. Tanmateix, ara hi ha dues característiques noves: una la velocitat en què s’està produint i, l’altra, que la causa no prové dels cicles naturals, sinó que és causada per l’activitat humana.

Quant a la velocitat del fenomen, el sisè informe de l’Intergovernamental Panel on Climate Change (IPCC) afirma que solament des de 1850-1900 a 2011-2020 l’increment de temperatura ha estat de 1,1o i segueix pujant de manera accelerada. Quant a la causa és sobretot el consum massiu de combustibles fòssils en forma de carbó, petroli o gas que retornen a l’atmosfera el CO2 que des de temps geològics s’havia anat retirant o, millor dit, enterrant.

D’alguna manera, els combustibles fòssils són estalvis geològics d’energia solar obtinguda de l’acció fotosintètica de les plantes i conservada en forma de diferents materials orgànics susceptibles de ser alliberats per combustió. Per a la indústria i el transport, sobretot, la seva aplicació resulta delerosa per la seva alta concentració i, per tant, bona portabilitat, i gran potencial energètic. Però el retorn massiu del CO2 a l’atmosfera quan cremem combustibles fòssils crea l’anomenat efecte d’hivernacle, de tal manera que es genera un cert obstacle al retorn a l’espai dels rajos solars reflectits, els quals resten atrapats i provoquen escalfament. Aquest efecte d’hivernacle el produeixen també altres gasos tals com el metà, l’òxid nitrós i d’altres provinents de l’activitat industrial i agrària, però la combustió de combustibles fòssils és la causa principal.

La realitat del canvi climàtic com a fenomen present no ha sigut reconeguda fins molt recentment. Tanmateix, des dels anys 1950 el món científic ja va començar a preocupar-se, tal com expressen creixents publicacions científiques d’aquells anys. Però no és fins a 1972 que es va convocar la primera Conferència de les Nacions Unides sobre el Medi Ambient a Estocolm. Aquesta conferència va fer un primer balanç dels efectes de l’activitat humana en el medi ambient global; va establir criteris bàsics per fer front a les tasques de preservar i millorar el medi ambient. Després d’Estocolm va créixer l’interès per les qüestions mediambientals i es va incrementar l’activitat legisladora en matèria de dret ambiental internacional.

El mateix any, el Massachusetts Institute of Technology (MIT) va publicar l’informe Els límits del creixement, que ja posava en dubte el creixement econòmic sense límits. L’estudi relacionava creixement i població tenint en compte el caire finit de les matèries primeres. Vint anys després es va fer una revisió de l’informe en què s’assegurava que els límits per sostenir la població ja s’havien traspassat.


LFP: L’any 2006, l’Informe Stern sobre l’economia del canvi climàtic advertia que, si no actuem ràpidament, l’economia mundial pot arribar a perdre fins al 20 % del producte interior brut (PIB) cada any de forma indefinida, mentre que el cost d’evitar aquesta pèrdua se situa entorn de l’1 % del PIB generat cada any (el 2 %, segons un càlcul posterior del mateix autor). Ho diu un economista, i tot i això fa la sensació que l’economia mundial i els estats segueixen sense creure-s’ho o, almenys, no està prioritzant el problema. Tampoc una part important de la societat, i això que els impactes del canvi climàtic són cada cop més evidents.



FRF: Certament, de manera progressiva ens hem anat apropant a l’evidència que el canvi climàtic s’està produint de forma accelerada, tal com preveuen les previsions científiques. Però la societat, especialment el món econòmic, no se sentia motivada per un problema mediambiental que encara veia llunyà. L’informe Stern va transformar aquest estat d’opinió afegint-hi un concepte clau: el canvi climàtic no és només un problema mediambiental, és un greu problema de costos. Avui ja estem veient dia a dia aquests costos. I van a més ràpidament.

Actualment, ja tenim impactes causats directament pel canvi climàtic, tals com fenòmens meteorològics més extrems i més freqüents, més incendis forestals, desglaç de les glaceres (al Pirineu estem a punt de perdre-les totes), increment del nivell del mar amb les previsibles conseqüències de salinització de terres agrícoles, un fet que ja s’està produint, o directament la inundació d’àmplies zones deltaiques, etc. Hi ha també els costos de la lluita contra el canvi climàtic, tot allò que caldrà fer per adaptar-nos a una realitat climàtica més hostil i a totes les conseqüències de fenòmens meteorològics extrems. Els canvis que ja s’estan produint són tan grans que estan afectant, fins i tot, la realitat geològica del planeta, raó que ha portat a proposar una nova era geològica anomenada antropocè que doni continuïtat a l’actual holocè al si de l’era quaternària.

Finalment, hi ha uns costos polítics que han de preocupar. Vendre felicitat és gratis, aconseguir-la no. Enfront de la “incomoditat” que puguin causar les mesures exigides per la lluita contra el canvi climàtic, l’extrema dreta ha adoptat el negacionisme del canvi climàtic des del qual regala un futur fàcil que no existeix. Aquesta greu hipocresia posa dificultats a les legítimes dinàmiques democràtiques i endarrereix les actuacions necessàries.


LFP: Perquè puguem anar prenent consciència: quin clima ens espera en els pròxims anys? Ja hem començat a veure les orelles al llop amb uns fenòmens meteorològics cada cop més extrems, però, tal com dius, encara hi ha molt escepticisme i, sobretot, molta inacció.



FRF: L’IPCC, en el seu 6è informe, adverteix dels impactes que ja s’estan observant i que provoquen pèrdues atribuïdes al canvi climàtic en els següents àmbits:


•   Aigua i producció d’aliments: disponibilitat d’aigua, producció agrícola, salut i productivitat de la ramaderia, producció de la pesca i aqüicultura.

•   Ciutats i infraestructures: inundacions amb danys associats, danys a les costes provocats per temporals, danys a les infraestructures, danys a sectors econòmics clau.

•   Salut i benestar: infeccions i malalties, calor, malnutrició i danys en el benestar, salut mental, desplaçaments (migrants climàtics).

•   Biodiversitat i ecosistemes: ecosistemes terrestres, vinculats a l’aigua dolça, ecosistemes marins.



Els impactes esperables: increment de sequeres per a l’agricultura i pels sistemes naturals, increment dels incendis forestals, increment d’inundacions, desglaç de les glaceres, increment del nivell del mar, acidificació dels oceans, increment de les temperatures extremes...

El Servei Meteorològic de Catalunya publica els Escenaris Climàtics Regionalitzats a Catalunya (ESCAT-2020). D’acord amb aquesta font, les il·lustracions 1.1 i 1.2 ens indiquen l’evolució prevista, segons diferents escenaris sobre les temperatures i sobre la pluviometria. Pot observar-se, en síntesi, que la temperatura, si no s’actua, tindrà un creixement molt important que de mitjana podria situar-se l’any 2050 amb increments mitjans d’1,7 a 2,1 oC. Pel que fa a la pluviometria, es preveu una disminució d’aquesta mitjana, amb moltes variacions segons els diferents espais geogràfics, entre el 2,7 % i el 9,4 %. L’escenari previst té una baixa probabilitat de menys pluges com a mitjana anyal, però a partir de fenòmens meteorològics més extrems i més irregulars, tots ells amb un potencial destructiu important. En qualsevol cas, en relació amb l’aigua, s’ha de tenir en compte que l’evaporació més gran configura un resultat de menys aigua a disposició.

Il·lustració 1.1 Projeccions de temperatura fins al 2050. Font: Escenaris de canvi climàtic ESCAT 2020.

Il·lustració 1.2 Projeccions de la precipitació mitjana anual fins al 2050. Font: Escenaris de canvi climàtic ESCAT 2020.






LFP: I tot perquè un dia vam començar a utilitzar carbó! Saps quin és el motiu real que va portar els fabricants de la Gran Bretanya a canviar els molins d’aigua per màquines de vapor que funcionaven amb carbó? Segons explica el professor d’Ecologia Humana Andreas Malm a Capital Fósil (Ed. Capitán Swing), “el vapor no oferia ni una energia més barata ni més abundant, sinó un control superior del treball subordinat”. És a dir, amb la revolució industrial els rics es van fer encara més rics i de retruc —tot i que sense ser-ne conscients en aquell moment— van començar a canviar el clima del món. Però la revolució industrial també va comportar millores en el benestar del conjunt de la societat.



FRF: El tema de què estem parlant va molt més enllà del canvi climàtic. En posar a disposició uns concentrats d’energia tan poderosos va permetre multiplicar les capacitats transformadores de les tecnologies de què es disposava. La part més visible d’aquestes transformacions va ser el que es va anomenar la revolució industrial. Aquesta va ser el principal beneficiari i hereu dels potencials energètics dels combustibles fòssils. Amb ella, efectivament, es va produir un espectacular desenvolupament econòmic, científic i cultural. Certament, hi va haver millores en benestar i progrés en termes generals.

Acompanyant al desenvolupament econòmic, cultural i sanitari, la població mundial va iniciar un desplegament exponencial, tal com ja havia previst Thomas Malthus. Però, alhora, es va posar la llavor per a seriosos desequilibris mediambientals que tenyeixen de preocupació les perspectives de futur. Així pot observar-se que al mateix desplegament exponencial el van seguir altres variables crítiques, tals com el consum d’energia, les emissions de gasos amb efecte d’hivernacle i l’increment de la temperatura global. Tot plegat amb una visió curtterminista sense atendre els impactes que el desenvolupament sense límits propiciava.

Amb la revolució industrial van canviar moltes més coses. De fet, va propiciar la concentració de capital i l’impuls d’un nou ordre social, econòmic i cultural. Alhora va suposar el trencament d’estructures agràries comunals i la mecanització amb un resultat de migracions massives per nodrir el nou gegant industrial. Les seves dinàmiques van adquirir vida pròpia i avui podem assegurar que aquestes tenen serioses responsabilitats en l’acceleració del canvi climàtic i el deteriorament dels equilibris mediambientals.

Aquesta nova realitat va posar en tensió els recursos alimentaris. Tanmateix, l’agricultura va trobar en la ciència i la tecnologia un gran aliat per fer-hi front. L’anomenada revolució verda fou la resposta al repte alimentari. Des de la genètica, en la qualdestaca Norman Borlaug, des de la mecanització del camp amb el tractor com a eina emblemàtica i, en tercer lloc, la incorporació dels agroquímics amb funcions fitosanitàries i herbicides.

Malgrat el seu nom, la revolució verda no va ser tan verda com pretenia, sinó una causa greu i afegida al desequilibri mediambiental en forma de contaminació química de sòls, desforestació i canvis en l’ús del sòl i pèrdua de biodiversitat. Han quedat, com a record emblemàtic de la revolució verda, les conseqüències negatives de l’ús del diclorodifeniltricloroetà(DDT) com a biocida, l’ús del qual va ser prohibit el 1972.


LFP: Més enllà del canvi climàtic, plantegen un problema: la població mundial i el seu consum creixen de forma exponencial en un planeta de recursos finits. Cada cop són més les veus que parlen de la necessitat de decréixer, d’acabar amb l’actual model consumista i malbaratador de recursos. És el “menys és més” de l’antropòleg econòmic Jason Hickel. Què n’opines?



FRF: El físic Stephen Hawking va pronosticar que caldria ocupar altres llocs a l’univers. No m’atreveixo a discutir el seu optimisme còsmic, però els problemes que tenim avui són molt immediats i a la Terra hi ha vuit mil milions de persones que cal atendre. En canvi, Jason Hickel ha entès que tenim pressa i fa una radiografia clarivident del capitalisme entès com un sistema que té com a raó de ser el creixement i que sense aquesta vitamina econòmica s’enfonsa. L’exposició de Hickel és brillant quan defineix aquest sistema com una fàbrica d’escassedat. Per exemple, es creen noves necessitats, es dissenyen nous models d’allò que ja teníem (i que anava bé), però mitjançant pressió cultural i social se’ns crida a canviar-lo.

L’informe de balanç global derivat dels Acords de París contra el canvi climàtic que va presentar l’ONU el 2023 exposa un text desolador: “S’està tancant la finestra d’oportunitat per assegurar un futur habitable i sostenible per a tothom”. Hi ha pressa i no arribem a temps. Però, si fóssim capaços d’arribar-hi, l’endemà ja haurien nascut noves necessitats i, consegüentment, noves exigències energètiques en un no parar sense saber gaire cap a on. Hem de relaxar el nostre entorn a partir d’un canvi cultural necessari sobre el valor de les coses.

Algunes de les mesures que proposa Hickel són, per exemple, posar fi a l’obsolescència programada, limitar la publicitat, passar de la propietat a l’usdefruit, acabar amb el malbaratament d’aliments i reduir la dimensió de les indústries ecològicament destructives. Totes elles són mesures carregades de sentit comú i necessàries. D’altres com reduir la desigualtat laboral acotant les diferències de remuneració entre treballadors, desmercantilitzar els béns públics, o substituir el tipus d’interès compost pel tipus d’interès simple són mesures més atrevides, tenint en compte el sistema econòmic desigual que les hauria d’implementar.

En general, aquestes propostes són tècnicament possibles i transformadores, però tenen el seu taló d’Aquil·les en els recursos humans, ja que el decreixement, sense transformacions sistèmiques molt importants i ajustos intel·ligents concertats produiria atur i recessió econòmica i social. Cal tenir en compte, a més, que per avançar en les transformacions necessàries, en general, es compta amb la nul·la voluntat dels grans poders econòmics.

Tanmateix, les urgències sorgiran quan els costos del canvi climàtic i del deteriorament mediambiental s’accentuïn. Llavors les coses poden acabar veient-se d’una altra manera. Però, si s’hagués de dissenyar un camí, que ja intueix Hickel, cal treballar en la defensa de les estructures democràtiques, reforçar el pes i el paper de l’Estat i, des d’aquesta fortalesa, avançar en reduir la desigualtat. De fet, l’Estat és l’únic que pot posar límits als grans poders econòmics. Precisament, per evitar-ho, la reducció de la dimensió i les atribucions de l’Estat ha sigut un objectiu preferent del neoliberalisme radical.


LFP: Quin paper tenen la ciència i la tecnologia en aquestes transformacions? En el cas de l’energia, des de la crisi del petroli de 1973 que es parla de la fi dels combustibles fòssils. És cert que hi ha intents, com el fracking, que busquen allargar la vida de l’actual era fòssil, però també hi ha hagut grans avenços científics i tecnològics en camps com el de les energies renovables.



FRF: La ciència i la tecnologia són les grans eines de què disposem per reeixir enfront d’aquest escenari del segle XXI tan complex. Les possibilitats de la tecnologia són amplíssimes i, sovint, sorprenents. Hi ha camp per córrer, però no hi ha miracles, ni solucions senzilles.

El canvi climàtic prové dels usos de l’energia. Cal, doncs, actuar en aquest espai. Sabem que l’energia primària principal és la solar, també la Terra, un planeta que té un potencial d’aprofitament energètic immens, que no utilitzem gaire i, de manera limitada, la Lluna. D’aquí han de sortir les energies renovables per cobrir les nostres necessitats de vida i benestar. Però, arribats a aquest punt, cal adonar-se que les energies que requerim tenen diverses concrecions, d’entre les quals sovint s’oblida la més important i la més crítica, que són els aliments i altres productes derivats de l’activitat fotosintètica de les plantes. Amb les energies renovables eòlica, hidràulica, fotovoltaica o geotèrmica obtenim calor i electricitat aplicable a l’obtenció de béns i serveis. Però a través de l’activitat de la fotosíntesi de les plantes obtenim aliments per a les persones i els animals i tots els productes renovables de la bioeconomia (materials tèxtils, cuiro, suro, biomassa, fusta, paper, productes químics i farmacèutics, etc.). En aquest sentit, cal evitar en tot moment la competència entre les diferents maneres de rebre l’energia que necessitem. Tal com deia Graziano de Silva, antic director de la FAO, cal “passar del debat d’aliments contra combustibles a un debat sobre aliments i combustibles”. La il·lustració 1.3 ens esquematitza els potencials de la bioeconomia.

Sobre l’energia, les prioritats són importants. Tenim sobrades mostres dels riscos i dels impactes que pot provocar l’energia nuclear. Tenim molt present el record de l’accident de Txernòbil i, encara més recent, el de la central japonesa de Fukushima. Tanmateix, l’energia nuclear no és emissora directa de gasos amb efecte d’hivernacle. En la meva opinió, ara no és el moment de tancar centrals nuclears, és moment de dirigir-se als combustibles fòssils. Temps hi haurà d’ocupar-nos de l’energia nuclear en un escenari energèticament més madur.

Il·lustració 1.3 Energia i bioeconomia. Font: Elaboració pròpia.






LFP: Hi ha una teoria econòmica que em preocupa especialment. L’he conegut a través de l’enginyer i empresari Joan Vila. Per explicar-la he de tornar, curiosament, a la màquina de vapor. És la paradoxa de Jevons, un economista anglès que va observar que, com més eficient era la màquina de vapor, més carbó es consumia al país. Per evitar aquest efecte rebot, a La fi de l’abundància (Ed. Icaria), Vila proposa importants canvis en el consum. Assenyala que ens hem de dirigir cap a un “benestar eficient i frugal”.



FRF: És cert que l’eficiència sol portar a un major consum. Per exemple, si l’aire condicionat de casa és més eficient i, per tant, més barat, aquest fet portarà a instal·lar més aparells. També s’ha argumentat aquesta paradoxa en relació amb el regadiu eficient. És a dir, si amb menys aigua obtenim un òptim de producció, disposarem de més aigua per regar més superfície. Però, en aquest cas, el tema cal tractar-lo atenent el valor del producte i els límits òptims d’ús del producte eficient. Per exemple, en el cas del regadiu suposaria un major ús d’aigua si hi hagués la possibilitat d’eixamplar la superfície de regadiu. En aquest cas, la possible ampliació estaria condicionada per criteris mediambientals, disponibilitat de sòl regable i capacitat per assumir les inversions però, sobretot, si realment la inversió respon a una demanda present o futura per atendre la producció d’aliments. En realitat, la paradoxa de Jevons deixa de tenir sentit quant determinats usos o consums podem estar limitats per raons mediambientals prèviament programades.

En cercles econòmics sovinteja la indiferència contra el reclam de l’austeritat o, en expressió de Joan Vila, la frugalitat, però mentrestant l’aigua del mar va pujant. No té sentit proposar-se avançar en la lluita contra el canvi climàtic sense adoptar una moderació dels consums i, per tant, de les despeses energètiques i de l’ús d’uns recursos cada vegada més escassos. De la mateixa manera que no té sentit parlar de la necessitat de reduir pes corporal per raons dietètiques i de salut si no es pretén moderar la ingesta de menjar.

El professor Erich Scheurmann va recollir i publicar els discursos de Tuiavii de Tiavea, cap d’una de les illes samoanes. En els seus discursos, animava la població a tallar els seus lligams amb els europeus, a qui anomenava papalagi, tot explicant les seves impressions de viatges per diferents països d’Europa. Tuiavii explicava: “Els papalagi són pobres per què tenen moltes coses (...) no tenen temps perquè es passen la vida ordenant-les”. Són opinions des d’un món llunyà que mouen, tanmateix, a la reflexió. La frugalitat hauria de retornar al si d’un món culturalment madur i amb menys desigualtat.


LFP: Una mica de raó sí que té Tuiavii de Tiavea. Ens hem tornat una societat consumista i està clar que el consumisme no ens fa més feliços. És més, aquests consumisme és la base dels problemes climàtics i ambientals de la Terra, que al seu torn comportem més infelicitat. Els actuals nivells de consumisme del primer món són del tot insostenibles. No som prou conscients que ens enfrontem a una greu crisi climàtica, però també de recursos tan vitals com l’aigua, l’energia o el sòl. És allò que les pròximes grans guerres seran per l’aigua.



FRF: Al segle XXI hem arribat amb un seguit de desequilibris colpidors: el canvi climàtic, els desequilibris mediambientals en forma de riscos per a la biodiversitat i la contaminació de sòl, l’aire i l’aigua; desforestació; escassedat creixent dels recursos minerals; tensions en el proveïment alimentari; alhora, malgrat el desenvolupament econòmic, perdura i s’incrementa una gran desigualtat econòmica i social. Són problemes que abasten, amb graus diferenciats, la globalitat del món i del conjunt de la societat. Els problemes són globals i les solucions solament poden ser-ho des de l’acció conjunta. No té sentit, per exemple, la lluita contra el canvi climàtic des d’un sol país, el clima afecta a tot arreu.

Il·lustració 1.4 Escenari del segle XXI. Font: Elaboració pròpia.





Però aquesta realitat de preocupació referida a l’escenari del segle XXI té també una lectura diferent i positiva en clau de repte per recuperar els equilibris socials i mediambientals. Disposem de poderoses eines tecnològiques, les energies renovables ens han de permetre substituir els combustibles fòssils, sabem com gestionar l’aigua i fer-ne l’ús més profitós i eficient. A més, comptem amb capacitats per coordinar-nos quan les condicions ho exigeixen, tal com s’ha demostrat en la lluita contra la Covid-19. Però cal posar-s’hi amb la intensitat suficient, tal com reclama la jove activista Greta Thunberg. L’activista sueca expressa la seva frisança, com a representant d’una generació que haurà de viure les dificultats que li han tramès les generacions precedents, tot dient: “Només sabeu parlar de diners i de contes de fades de creixement etern”.

L’objectiu és clar: passar d’un desenvolupament sense restriccions, amb una visió a curt termini, a un desenvolupament sostenible, amb una visió a llarg termini, tal com assenyala la il·lustració 1.4. En aquesta direcció s’està treballant intensament, amb uns ritmes avui insuficients, però no podem menystenir els importants avenços produïts. Avui coneixem el problema i bona part de les solucions. És hora de reeixir en els reptes, la qual cosa sabem que no serà gratis.

En aquest món en tensió ja s’estan produint guerres que tenen el seu origen en els efectes del canvi climàtic a l’hora de dificultar l’accés a recursos crítics del sòl, l’aigua i l’energia. Però el que sintetitza el conjunt de problemàtiques són els aliments. Les guerres seran pels aliments, a causa de la manca d’aigua, de sòl i d’altres recursos. És més, la forma més explosiva de la crisi climàtica s’expressarà com a crisi alimentària.

L’any 2009, des de l’organització ecologista Greenpeace es preguntaven: “El canvi climàtic, la fam i la pobresa, la pèrdua de biodiversitat, la destrucció dels boscos, les crisis de l’aigua, la seguretat alimentària..., totes aquestes amenaces tenen en comú que una de les principals causes de cada una d’elles prové de com es produeixen, comercialitzen, consumeixen i es tracten els residus dels aliments i d’altres productes agrícoles. No obstant això, l’agricultura no forma part destacada de l’agenda dels mitjans de comunicació, dels polítics, de les institucions financeres o de les organitzacions mediambientals.” Avui les coses han canviat, les problemàtiques vinculades a la producció d’aliments són notícies constants als mitjans de comunicació, de la mateixa manera que (atenció!!!) els fons especulatius estan començant a prendre posicions expectant la fam per guanyar diners.


LFP: Podríem dir que ens estem complicant la vida a la Terra de mala manera. La nostra i la de tots aquells éssers vius que ens rodegen. També la de tots aquells ecosistemes sobre els quals se sustenta l’economia. Un dels exemples que més m’agrada és el de la labor pol·linitzadora de les abelles: es calcula que el 75 % dels aliments que es produeixen arreu del món depenen de la pol·linització dels insectes, sobretot de les abelles, però aquestes fa anys que estan en declivi. A Decrecimiento: del qué al cómo (Ed. Icaria), Luis González Reyes y Adrián Almazán afirmen que un 45 % de les funcions ecosistèmiques estan degradades o es fan servir de manera insostenible.



FRF: L’home viu en el medi natural, l’usa i s’hi alimenta. L’equilibri entre l’un i l’altre (natura i producció) és fràgil. L’increment de l’activitat humana en un món cada vegada més poblat ha comportat el trencament d’aquests equilibris. Martí Boada i Francesc X. Gomez observen un desgast ambiental d’origen antròpic sense precedents de tal manera que “assoleix una escala global que porta a definir la situació actual com a un escenari de crisi ambiental civilitzatòria”.

Tanmateix, en aquest àmbit, s’ha de parlar també de progressos. Per exemple, recordem que no fa pas gaire que dia sí dia també baixaven els rius plens de peixos morts per algun abocament de substàncies industrials tòxiques. Ara, gràcies a una millora de la consciència, els controls i les depuradores, els nostres rius han recuperat bona part de la salut. Així mateix, les normatives ambientals recents estan posant fre a nous deterioraments en la contaminació dels sòls i limitant o prohibint l’ús de productes biocides, autoritzant solament productes especialment selectius o de baixa toxicitat.

Així i tot, als sectors de la indústria i serveis els costa de sentir-se part del problema. El contrari passa amb l’agricultura i el conjunt de l’activitat bioeconòmica. En aquest cas, l’activitat es troba íntimament vinculada a la natura perquè d’ella neix la seva producció. El dilema se situa entre el respecte a la natura i l’obtenció d’uns rendiments productius viables. La recerca d’estratègies de producció sostenible és al centre de les preocupacions d’aquest llibre.


LFP: També ens estem encaminant cap a un món més desigual, on el poder i els diners es concentren en mans d’uns quants països i d’unes quantes persones. Hi ha desigualtats entre països, però també dins d’aquests. Ens hem acostumat a veure imatges de migrants en busca d’una millor vida, persones sense llar dormint al carrer, poblacions africanes sense aigua ni menjar...



FRF: Existeix una lògica intrínseca del sistema capitalista vers la concentració a partir de la seva vocació pel creixement constant. A la vegada, la tecnologia empeny aquest procés d’escalat i redimensionament, atès que la innovació normalment eixampla la dimensió mínima eficient de l’empresa. Efectivament, l’aplicació d’una nova tecnologia, més eficient i amb més capacitats per produir més amb recursos equivalents, aporta avantatges competitius a l’empresa innovadora, alhora que l’empeny a assolir la dimensió mínima eficient. Fou Karl Marx qui en la seva obra El Capital va posar al centre de la seva anàlisi el procés de concentració creixent i constant del sistema capitalista. Segons Marx, l’evolució d’aquest procés portaria el sistema a una situació d’inviabilitat i obriria la porta a un nou sistema econòmic.

Les previsions de Marx no s’han complert, però sí que s’ha arribat a un alt nivell d’oligopolització i el món s’ha dividit amb un mur de desigualtat entre persones i països. Des d’aquesta desigualtat es fa més difícil el progrés en els grans reptes del segle XXI. Una part molt important de la població no podrà assumir-ne els costos i l’elit privilegiada està mostrant molta mandra per apostar per actuacions decisives.

Tal com s’ha afirmat prèviament, tots els camins resolutius passen per la defensa i el reforçament del poder democràtic dels estats. Solament la força dels estats democràtics pot limitar el poder dels grans oligopolis i establir les normes que permetin avenços decisius en la lluita contra el canvi climàtic, el reequilibri mediambiental i una societat més igualitària. Confirmant el sentit d’aquesta afirmació, Thomas Piketty va estudiar la relació entre la desigualtat econòmica (mesurada en la participació en la renda de l’1 % més ric) i la regulació financera als Estats Units. Els resultats són sorprenents, mostrant una altíssima correlació entre ambdues variables. La il·lustració 1.5 també assenyala una tendència clara vers la desregulació propiciada pels corrents neoliberals. Aquestes aposten per la negació del control de l’Estat amb l’expectativa d’assolir noves posicions de poder econòmic.

Il·lustració 1.5 Regulació financera i desigualtat als Estats Units.
Font: Financial Desregulation, http://www.nber.org/papers/w14644.pdf.
Piketty i Sáez.

La resposta del món
contra el canvi climàtic



LFP: Des de 1995, els països de l’ONU que formen part de la Convenció Marc de les Nacions Unides sobre el Canvi Climàtic (CMNUCC) es reuneixen un cop a l’any per prendre mesures contra l’escalfament global. Són les famoses COP. Durant els dies que dura la cimera, que cada any se celebra en un país diferent, se’n parla molt als mitjans de comunicació, però què en queda després?



FRF: El secretari general de les Nacions Unides, António Guterres, deia el juny 2023, prop de la COP 29 de Dubai: “En un moment en què hauríem d’accelerar l’acció, s’està retrocedint. I les polítiques actuals estan portant el món a un augment de la temperatura de 2,8 graus per a finals de segle. Això significa la catàstrofe”. Clarament, no mostrava gaire optimisme. És cert, arribem tard.

No obstant això, hi ha molts arguments per a l’esperança. El pas més important és que tots els països es troben, parlen i prenen acords, alguns d’ells importants i transformadors. Malgrat les tensions geopolítiques, algunes molt greus, els països coneixen el problema i són conscients de la necessitat d’abordar-lo, disposen d’informació precisa de l’evolució del canvi climàtic i dels indicadors relacionats perquè s’han creat els instruments precisos per obtenir-los, es disposa de mecanismes de seguiment i control i s’han produït avenços evidents, tot i que insuficients. Disposem de les eines per abordar les solucions, ara cal posar-hi unes dosis afegides de voluntat. Una voluntat que probablement i tristament sorgirà del pànic.


LFP: Les cimeres de Kyoto i París són les que més transcendència han tingut. També la COP de Glasgow, l’any 2021, on es va constatar que superar els 1,5 ºC podria comportar canvis catastròfics i, fins i tot, irreversibles al sistema climàtic. Què va suposar la signatura del famós Protocol de Kyoto l’any 1997?



FRF: A la Cimera de Kyoto va ser la primera vegada que es va prendre un acord internacional entre els països signants en format jurídic i amb compromisos concrets de reducció de les emissions en uns graus prèviament pactats i diferenciats en funció de diferents circumstàncies. El compromís base era reduir des d’un 5 % a un 8 % les emissions de gasos amb efecte d’hivernacle des del nivell de 1990 fins a 2008-2012, que posteriorment es va allargar fins a 2013-2020.

Il·lustració 2.1 Sector/categories de fonts d’emissions. Font: Elaboració pròpia.





L’acord preveia que els països més desenvolupats havien de proporcionar finançament als països en desenvolupament per facilitar l’assoliment dels compromisos de reducció d’emissions. La cooperació es va establir en els àmbits de difusió de tecnologies; d’R+D; d’educació, formació i sensibilització pública sobre el canvi climàtic, i sobre la millora de les metodologies i dades sobre gasos amb efecte d’hivernacle.

El compliment dels acords va ser molt insuficient, però Kyoto va posar les bases organitzatives, jurídiques i tècniques per al disseny dels compromisos d’acció contra el canvi climàtic. Es va establir un idioma comú, una manera d’obtenir i de calcular les dades, quelcom imprescindible per poder fer-ne un seguiment i un control. Els gasos amb efecte d’hivernacle considerats al protocol de Kyoto són: diòxid de carboni (CO2), metà (CH4), òxid nitrós (N2O), hidrofluorocarboni (PFC), perfluorocarboni (PFC) i hexafluorur de sofre (SF6).


LFP: Més recentment, l’any 2015 a la COP de París, es va arribar a un altre acord històric. Per què és tan important l’Acord de París? Anem pel bon camí per complir amb aquest compromís de mantenir l’escalfament global per sota dels 2 ºC respecte a l’era industrial i intentar no superar un increment de la temperatura d’1,5 ºC?



FRF: L’any 2015, el món ja era molt conscient de la gravetat del canvi climàtic. Totes les previsions d’escalfament planetari i les seves conseqüències s’estaven complint. Els Acords de París van suposar l’establiment de compromisos amb una capacitat transformadora real. En aquest cas ja no es tractava de reduir un determinat percentatge d’emissions de gasos amb efecte d’hivernacle, sinó d’evitar que es produeixi un escalfament superior als 20 ºC i intentar no superar els 1,5 ºC. L’objectiu és ambiciós, però imprescindible. Això implica obrir un procés de reducció fins a assolir un escenari de neutralitat de carboni a la segona meitat del segle XXI. És a dir, cal assolir un equilibri entre les emissions i les absorcions de gasos amb efecte d’hivernacle. Això exigeix als països l’establiment de polítiques efectives. Per fer-ho possible es reforça el sistema de transparència i rendició de comptes.

L’Acord de París reconeix la realitat present del problema: el canvi climàtic ja no és un perill futur, sinó que es fa notar cada dia més. S’estableix la necessitat de prendre, també, accions d’adaptació i de reducció de vulnerabilitats. Cal començar a pensar a reforçar infraestructures i a dissenyar estratègies de defensa per evitar els danys de nous fenòmens potencialment destructius. Es posen així mateix les bases de models de desenvolupament baixos en emissions.


LFP: L’any 2015, els països de l’ONU també es van fixar una Agenda per al 2030, que es tradueix en 17 Objectius de Desenvolupament Sostenible (ODS). Va ser una manera de posar noms als problemes, prendre’n consciència i marcar uns objectius per resoldre’ls. Cada cop estem més a prop de la meta fixada, l’any 2030. Com portem els deures?



FRF: Els deures fan referència als 17 (ODS) i a les 169 fites associades per a l’horitzó de l’any 2030. Segons l’informe de seguiment de 2023 de les aproximadament 140 fites que es poden avaluar, la meitat presenten desviacions moderades o greus de la trajectòria desitjada. A més, més del 30 % d’aquestes fites no van experimentar cap avanç o, pitjor encara, van retrocedir per sota de la línia de base del 2015. Aquesta avaluació subratlla la urgent necessitat d’intensificar els esforços per garantir que els ODS mantinguin el seu rumb i avancin cap a un futur sostenible per a tothom.

Aquests avenços moderats han suscitat moltes crítiques. Tal com afirma l’ideòleg Kohei Saito: “No aconseguirem res només amb bones intencions com aquestes (amb referència als ODS). Al contrari, fins i tot ens faran més mal que bé [...] si estem convençuts d’estar prenent mesures per aturar l’escalfament global, no durem a terme altres accions més atrevides, les que realment calen”. Certament, les accions vinculades als ODS es poden manipular fàcilment a través de l’anomenat greenwashing o rentat verd d’imatge.

Hi ha una altra manera de veure-ho. Els ODS han assenyalat i popularitzat les grans fites de la humanitat per reeixir dels grans reptes del segle XXI. És, en aquest sentit, un programa d’intencions que assenyala per a tot el món cap on orientar-se. A l’entorn dels ODS ha millorat molt la informació sobre els diferents objectius. El coneixement de les dades del problema facilita les solucions. Al mateix temps, des dels ODS es fa una crida a la participació de tothom amb un format visual, senzill i motivador. Al costat d’actuacions rellevants, també hi ha tones de greenwashing, però està servint per donar forma a mecanismes de participació arreu del món a molts nivells diferents. Dit en síntesi, amb els ODS sabem millor on anem, ho sabem més persones i estem més a punt si calguessin esforços extraordinaris.

Il·lustració 2.2 Conjunt d’icones oficials dels 17 ODS.






LFP: Bona part dels ODS tenen una relació directa amb l’agricultura, com és el cas dels tres primers: fi de la pobresa, gana zero i salut i benestar. Més indirectament, l’agricultura també està relacionada amb els objectius d’aigua neta i sanejada, energia neta i assequible, producció i consum responsable, acció per al clima o vida d’ecosistemes terrestres. Com ajuda l’agricultura en la consecució d’aquestes metes? Novament: com portem els deures?



FRF: Assenyales un fet cada cop més palès: l’agricultura és una eina clau per sortir dels embolics del segle XXI. Quan parlem d’agricultura ens referim al conjunt de l’activitat bioeconòmica del sector primari, és a dir, agricultura, ramaderia, pesca, aqüicultura i activitat forestal. L’agricultura, en relació amb els ODS, té un paper doble com a part del problema i com a solució al mateix temps. En parlarem al llarg del llibre. De moment, algunes dades gràfiques ens ajudaran a apropar-nos a l’estat d’alguns dels temes més crítics. És simplement un petit tast.

LA POBRESA. El 8,4 % de la població mundial viu amb menys de 2,15 dòlars al dia (il·lustració 2.3). Tot i que hi ha una tendència vers la millora, les previsions per al 2030 són que aquesta xifra només es rebaixi fins al 6,8 %. L’alimentació és per aquesta població el recurs més crític i l’agricultura pot aportar una producció més assequible a partir d’una producció cada cop més eficient. Es tracta d’un objectiu que enllaça amb la lluita contra la fam.

LA FAM. La pandèmia i la guerra d’Ucraïna han suposat un cop molt fort als progressos vers l’erradicació de la fam. D’acord amb la FAO, 735 milions de persones estaven en situació de desnutrició l’any 2022 (il·lustració 2.4).

LA SALUT. L’agricultura enllaça amb la salut en tant que l’aliment n’és un vector important. Una dieta adequada i equilibrada amb aliments segurs sanitàriament són factors clau de salut. En aquest àmbit, el concepte One heath (una sola salut) enllaça la salut de les persones, dels animals i del conjunt de la biodiversitat. Té en compte aspectes tan cabdals com la transmissió de malalties infeccioses d’animals a persones o problemes derivats del mal ús de medicaments utilitzats per humans i persones com, per exemple, els antibiòtics.

LA VIDA TERRESTRE I MARÍTIMA. Dos aspectes crítics amb relació a l’àmbit de la vida terrestre i marítima són la pèrdua de biodiversitat i la desforestació. Els boscos són un dels majors reservoris de carboni i de biodiversitat de la Terra, crucials per mitigar el canvi climàtic i proporcionar béns, serveis i mitjans de subsistència essencials. No obstant això, tal com exposa l’informe The Sustainable Development Goals Report 2023, en les dues últimes dècades s’han perdut gairebé 100 milions d’hectàrees de superfície forestal neta. La cobertura forestal mundial va disminuir del 31,9 % l’any 2000 (4.200 milions d’hectàrees) al 31,2 % (4.100 milions d’hectàrees) el 2020. L’expansió agrícola (per elaborar aliments, productes tèxtils, biocarburants, etc.) és el motor directe de gairebé el 90 % de la desforestació mundial (les terres de cultiu representen el 49,6 % i les de pasturatge, el 38,5 %).

Il·lustració 2.3 Població mundial que viu amb menys de 2,15 dòlars al dia. Font: The Sustainable Development Goals Report 2023

Il·lustració 2.4 Desnutrició al món. Font: FAO, FIDA, OMS, PMA y UNICEF. 2023. Versió resumida d’ El estado de la seguridad alimentaria y la nutrición en el mundo 2023. Urbanización, transformación de los sistemas agroalimentarios y dietas saludables a lo largo del continuo rural-urbano. Roma, FAO.Sustainable Development Goals Report 2023.





Amb referència a la pèrdua de biodiversitat, l’informe assegura que el món s’enfronta a l’extinció d’espècies més gran des de la desaparició dels dinosaures. La destrucció de l’hàbitat, les espècies invasores, la sobreexplotació, el comerç il·legal d’espècies silvestres, la contaminació i el canvi climàtic són els motors d’aquesta crisi. L’Índex de la Llista Vermella, que mesura el risc d’extinció d’espècies de mamífers, aus, amfibis, coralls i cícades, s’ha deteriorat al voltant d’un 11 % des de 1993, amb un descens accelerat cada dècada.


LFP: Més enllà de les COP i dels ODS, la Unió Europea té un pla propi per ser neutra en emissions de diòxid de carboni l’any 2050, complint amb els objectius de l’Acord de París. És el Green Deal o Pacte Verd Europeu. Es tracta d’un paquet de mesures polítiques, acompanyades d’un important finançament, amb un enfocament holístic i intersectorial. Com està aterrant aquesta estratègia a la realitat?



FRF: El Green Deal Europeu engloba un conjunt d’estratègies vers els objectius de reducció d’emissions. Tot i que la fita pactada en l’Acord de París és assolir la neutralitat d’emissions el 2050, la UE ha volgut avançar objectius intermedis. Concretament, s’ha adoptat la legislació “Objectiu 55”, per la qual es compromet de manera vinculant a un conjunt de mesures que han de permetre reduir les emissions en, almenys, un 55 % fins al 2030, en comparació amb els nivells de 1990.

El paquet global inclou objectius de reducció d’emissions en una àmplia gamma de sectors, l’objectiu d’impulsar els embornals naturals de carboni, un sistema actualitzat de comerç de drets d’emissions amb la finalitat de limitar-les, posant preu a la contaminació, i generar inversions en la transició ecològica. Atenent, alhora, el suport social a la ciutadania i les petites empreses. S’estableix que els Estats membres destinaran el 100 % dels seus ingressos per comerç d’emissions en projectes relacionats amb el clima, l’energia i la dimensió social de la transició.

